་ལས་གསུངས་པ་ལྟར་ཆར་དབབ་པའི་ཆོ་ག་ཉམས་སུ་ལེན་པར་འདོད་ན་དོན་བཞི་སྟེ། བསྙེན་པ་དང་། ལས་སྦྱོར་དངོས་དང་། མ་གྲུབ་ན་སྤོགས་པའི་ཆོ་ག་དང་། སླར་བཅད་པའི་ཆོ་གའོ། །དང་པོ་ནི། དཔལ་དགྲ་ནག་གམ་རྡོ་རྗེ་འཇིགས་བྱེད་ཀྱི་རྣལ་འབྱོར་ལ་བརྟེན་ནས། ཧྲཱིཿཥྚྀཿའབུམ་ཕྲག་བཅོ་ལྔའི་བར་དུ་བསྙེན་པས་ལས་ཐམས་ཅད་འགྲུབ་པར་གསུངས་ལ། བྱེ་བ་ལྔ་བཟླས་པས་ནི་ཐེ་ཚོམ་མི་ཟ་བར་འགྲུབ་པར་བཤད་པ་ལྟར་བཟླས་སོ། །གཉིས་པ་ལ་གཉིས། ཐོག་མར་ཀུ་རུ་ཀུལླེའི་རྣལ་འབྱོར་གྱིས་ཀླུ་དབང་དུ་བྱ་བ་དང་། དེ་ནས་ཆར་འབེབས་དངོས་བྱ་བའི་མན་ངག་གོ །དང་པོ་ནི། རྣལ་འབྱོར་པ་གཤིན་རྗེའི་གཤེད་ཀྱི་ང་རྒྱལ་དང་ལྡན་པས། ཁམ་ཕོར་སོ་མ་བཏང་བ་ཟླུམ་པོ་ཁ་སྦྱར་ཞིག་བྱས་པའི་གའུ་འོག་མའི་ནང་དུ། རམས་ཀྱི་ཁུ་བས་དབུས་སུ་པདྨ་འདབ་བརྒྱད། དེའི་ཕྱི་རོལ་དུ་མཚོན་ཆ་འཁོར་ལོ་རྩིབས་བརྒྱད་པ་བྲིས། པདྨའི་ལྟེ་བར། ཨོཾ་ཀུ་རུ་ཀུལླེ་ཧྲཱིཿ ཀྵརྐོ་ཊ་ཝ་ཤཾ་ཀུ་རུ་ཛཿསྭཱ་ཧཱ། ཞེས་པ་དང་། འདབ་མ་བརྒྱད་ལ་ཡིག་འབྲུ་རེ་རེ་བྲི། འཁོར་ལོ་ལ་ཡིག་འབྲུ་བརྒྱད་མགོ་ནང་བསྟན་གཡོན་སྐོར་དུ་བྲིས། དེའང་དབྱར་ཟླ་ཐ་ཆུངས་ལ་ཆར་འབེབས་ན་ཀརྐོ་ཊ་དབང་དུ་སྡུད་པ་ལྟར། སྟོན་ཟླ་ར་བ་ལ་ཤཾ་ཁ་པཱ་ལ་དང་། སྟོན་ཟླ་འབྲིང་པོ་ལ་ཏཀྵ་ཀ་དང་། སྟོན་ཟླ་ཐ་ཆུངས་ལ་འཆར་འབེབས་ན། བཱ་སུ་ཀའི་མིང་བྲིས་ལ་དེ་དག་དབང་དུ་བསྡུའོ། །དེ་ནས་གའུ་སྟེང་མ་ཅི་ཡང་མ་བྲིས་པ་དང་ཁ་སྦྱར་ལ་སྐུད་པ་སྔོན་པོས་རྒྱ་གྲམ་དུ་དཀྲིས་ནས་རས་ལ་སོགས་པའི་སྟེང་དུ་བཞག རང་ཀུ་རུ་ཀུལླེར་བསྒོམ། འཁོར་ལོ་ལ་བྲིས་པའི་སྔགས་ཅི་ནུས་བཟླས། དེ་ནས་འཁོར་ལོ་བསང་སྦྱངས། སྟོང་པའི་ངང་ལས་འཁོར་ལོ་བྲིས་པ་ལྟར་བསྐྱེད་པའི་གསང་སྔགས་ཡིག་འབྲུ་བརྒྱད་པ་རྣམས་ཡོངས་སུ་གྱུར་པ་ལས། ལྷ་མོ་ཀུ་རུ་ཀུལླེ་ཀླུ་ཐམས་ཅད་སྐྲག་པར་བྱེད་པ་མ་སྐུ་མདོག་དམར་མོ། ཞལ་གཅིག་ཕྱག་བཞིའི་དང་པོ་གཉིས་ཀྱིས་མདའ་དང་གཞུ། གཡས་འོག་མས་ལྕགས་ཀྱུ། གཡོན་འོག་མས་ཨུཏྤལ་བསྣམས་པ། སྐྱིལ་ཀྲུང་ཕྱེད་པའི་གར་སྟབས་ཅན། དེའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿདམར་པོ་བསྒོམ། དེ་ནས་སྐུ་གསུང་ཐུགས་བྱིན་གྱིས་བརླབ། ཡེ་ཤེས་པ་གཞུག དབང་བསྐུར། རིགས་ཀྱི་བདག་པོ་འོད་དཔག་མེད་ཀྱིས་རྒྱས་གདབ་ལ། ཆུ་གཉིས་སྔོན་དུ་འགྲོ་བའི་ཉེར་སྤྱོད་རོལ་མོ་དང་བཅས་པས་མཆོད་ལ། བཅོམ་ལྡན་འདས་མ་ཀླུ་ཆེ་གེ་མོ་དབང་དུ་བསྡུས་ནས་ཆར་འབེབས་པའི་དགོངས་པ་གྲུབ་པར་མཛད་དུ་གསོལ། ཞེས་གསོལ་བ་བཏབ་བོ། །དེ་ནས་བཅོམ་ལྡན་འདས་མའི་ཐུགས་ཀའི་ཧྲཱྀཿལས་འོད་ཟེར་འཕྲོས་པས་རྒྱ་མཚོ་ཆེན་པོ་ནས། ཀརྐོ་ཊ་ལ་སོགས་པའི་ཀླུ་རྣམས་བཀུག་ནས་མིང་གི་ཡི་གེ་ལ་ཐིམ་པས་ཀླུ་དེ་དག་གི་གཟུགས་སུ་གྱུར་ཏེ། བཅོམ་ལྡན་འདས་མ་དང་སྒྲུབ་པ་པོའི་བཀའ་ཉན་པར་བསམ་མོ། །དེ་ནས་ཐུགས་ཀའི་ཧྲཱིཿཡིག་ལས་འོད་ཟེར་དམར་པོ་འཕྲོས་ཀླུ་ལ་ཕོག་པས། དེས་ཚ་གདུངས་མ་བཟོད་པར་དབང་དུ་འདུས་པར་བསམ་ལ། སྔགས་སྤེལ་ཚིག་དང་བཅས་པ་ཁྲི་ཕྲག་གཅིག་གི་བར་དུ་བཟླས་སོ། །ཐུན་སོ་སོའི་མཐར་བཅོམ་ལྡན་འདས་མ་ལ་མཆོད་པ་དང་། གསོལ་བ་གདབ་པ་སྔར་ལྟར་བྱའོ། །དེ་ནས་ཁམ་ཕོར་དེ་ཀླུ་གནས་པའི་མཚོ་འགྲམ་དུ་སྦས་པས་ཀླུ་དབང་དུ་འདུ་བར་འགྱུར་རོ། །གཉིས་པ་ལ་སྦྱོར་བ་དང་། དངོས་གཞི་རྗེས་གསུམ་གྱི་དང་པོ་ནི། གཙུག་ལག་ཁང་ལ་སོགས་པའི་གནས་དབེན་པར་རྡུལ་ཚོན་གྱི་ཕྱི་རོལ་མེའི་དཀྱིལ་འཁོར་གྲུ་གསུམ་དམར་པོ་དང་། དེའི་དབུས་སུ་རླུང་གི་དཀྱིལ་འཁོར་སྔོན་པོ་ཟླ་གམ་དང་། དེའི་དབུས་སུ་ཆུའི་དཀྱིལ་འཁོར་དཀར་པོ་ཟླུམ་པོ་དང་། དེའི་དབུས་སུ་སྣ་ཚོགས་པདྨ་འདབ་བརྒྱད་བྲིས་ལ། དབུས་སུ་བཾ་དཀར་པོ། འདབ་མ་བརྒྱད་ལ་ནཾ་བརྒྱད་ཀླུ་སོ་སོའི་ཁ་དོག་ལྟར་བྲིའོ། །དེའི་མཐར་མཆོད་ཡོན་དང་། ཞབས་བསིལ་དང་། མེ་ཏོག་སྔོན་པོ་དང་། ནཱ་ག་གེ་སར་དང་། ཀ་ར་བསྲེས་པའི་སྤོས་དང་། མར་དཀར་གྱི་མར་མེ་དང་། བུ་རམ། འོ་མ། མར། སྦྲང་རྩི་རྣམས་དང་སྦྱར་བའི་ཞལ་ཟས་རྣམས་ཀྱང་བཤམ། ཆུ་སྔོན་པོས་བཀང་བའི་བུམ་པ་བརྒྱད་དང་། དར་གྱི་འཕན་སྔོན་པོ་བརྒྱད། འོ་མས་བཀང་བའི་ཁམ་ཕོར་བརྒྱད་ཕྱོགས་མཚམས་སུ་བཤམ། གོས་སྔོན་པོའི་ལྡ་ལྡིས་མཐའ་བསྐོར་དེའི་སྟེང་དུ་བླ་རེ་སྔོན་པོ་བྲི། ཐུན་རེ་རེ་ཞིང་སྔར་གྱི་ཞལ་ཟས་ཀྱི་རྒྱུ་ལས་བྱས་པའི་གཏོར་མ་དགུ་དགུ་བཤམ། གཞན་ཡང་དངུལ་སྣོད་ལ་སོགས་པར་ཀུན་དུ་རུ་སྟེ། སྤོས་དཀར་དང་། ཆུ་སྲིན་སྡེར་མོ་དང་། ཡུངས་ཀར་སེར་པོ་དང་། ནཱ་ག་གེ་སར་རྣམས་མར་དཀར་དང་སྦྱར་བ་བཤམ་མོ། །གཉིས་པ་དངོས་གཞི་ནི། རང་སྒྲུབ་གྲོགས་དང་བཅས་པ་ཁ་ནུབ་ཏུ་ཕྱོགས་པར་འཁོད་ནས། དགྲ་ནག་གམ་རྡོ་རྗེ་འཇིགས་བྱེད་ཀྱི་རྣལ་འབྱོར་རྫོགས་པར་བསྒོམ། བཟླས་པ་ཅི་ནུས་བྱའོ། །དེ་ནས་མདུན་གྱི་མཆོད་རྫས་རྣམས་ཏྲཱིཿཥྚྲྀཿས་བསང་། སྭ་བྷཱ་ཝས་སྦྱངས། སྟོང་པའི་ངང་ལས་མཆོད་རྫས་རྣམས་བསྐྱེད། ཨརྒྷཾ་སོགས་ཀྱིས་བྱིན་གྱིས་བརླབ། དེ་ནས་མདུན་དུ་བྲིས་པའི་དཀྱིལ་འཁོར་བསང་སྦྱངས། སྟོང་པའི་ངང་ལས་བྲིས་པ་ལྟར་སྐྱེས་པའི་པདྨ་འདབ་བརྒྱད་ཀྱི་དབུས་སུ་བཾ་ལས་ཆུ་བདག་དཀར་པོ་སྦྲུལ་མགོའི་གདེངས་ཀ་བདུན་དང་ལྡན་པ། སྐྱེས་བུའི་ཆ་བྱད་ཅན། གཡས་རལ་གྲི་དང་། གཡོན་སྦྲུལ་ཞགས་འཛིན་པ། ཤར་གྱི་འདབ་མར་ཀླུ་དགའ་བོ་ལྗང་གུ། ལྷོར་ནོར་རྒྱས་ཀྱི་བུ་དཀར་པོ། ནུབ་ཏུ་ཏཀྵ་ཀ་དམར་པོ། བྱང་དུ་ཀརྐོ་ཊ་ནག་པོ། མེར་པདྨ་དཀར་པོ། བདེན་བྲལ་དུ་པདྨ་ཆེན་པོ་དཀར་སྐྱ། རླུང་དུ་དུང་སྐྱོང་སེར་པོ། དབང་ལྡན་དུ་རིགས་ལྡན་སྣ་ཚོགས་མདོག ཐམས་ཅད་ཀྱང་ཞལ་གཅིག་ཕྱག་གཉིས་པ་སྟོད་མིའི་ལུས་ཅན་སྦྲུལ་མགོའི་གདེངས་ཀ་ལྔ་དང་ལྡན་པ། སྨད་སྦྲུལ་མཇུག་འཁྱིལ་བའི་ཕྱག་གཉིས་ཐལ་མོ་སྦྱར་བའི་བར་དུ་ནོར་བུ་འཛིན་པར་བསྒོམ། རང་གི་ཐུགས་ཀ་ནས་འོད་ཟེར་འཕྲོས་པས། རྒྱ་མཚོ་ཆེན་པོ་ནས་ཀླུའི་རྒྱལ་པོ་འཁོར་དང་བཅས་པ་སྤྱན་དྲངས་པར་བསམས་ལ། འདོད་རྒྱལ་གྱི་ཕྱག་རྒྱ་དང་། ཛཿནཾ་ཛཿཞེས་པས་བཀུག སྤྲོ་ན། ཨོཾ་ཀླུ་རྒྱལ་མཐའ་ཡས་ནོར་རྒྱས་བུ། །ཞེས་སོགས་ཀྱི་ཚིག་གིས་སྤྱན་དྲངས། ཛཿཧཱུྃ་བཾ་ཧོཿས་བསྐྱེད་པ་ལ་བསྟིམས་ནས། ཡེ་ཤེས་པ་དང་དམ་ཚིག་པ་གཉིས་སུ་མེད་པར་བསམ་མོ། །དེ་ནས་བྱིན་གྱིས་བརླབས་པའི་མཆོད་རྫས་རྣམས་རེ་རེ་ནས་འབུལ་ཞིང་། ཨོཾ་ནཱ་ག་རཱ་ཛ་པ་ས་པ་རི་ཝཱ་ར་སྔོན་དུ་འགྲོ་བས། ཨརྒྷཾ་ཞེས་སོགས་ཀྱིས་མཆོད། རོལ་མོ་ཡང་དབུལ། དེ་ནས་གདེངས་ཀ་ནོར་བུ་འབར་བའི་འོད་ཟེར་གྱིས། །ས་འོག་མུན་པའི་ཚོགས་རྣམས་འཇོམས་མཛད་ཅིང་། །བསྟན་ལ་རབ་དགའ་མཐུ་སྟོབས་བསམ་མི་ཁྱབ། །ཀླུ་རྒྱལ་འཁོར་དང་བཅས་ལ་ཕྱག་འཚལ་ལོ། །ཞེས་པས་བསྟོད་དོ། །དེ་ནས་གཏོར་མ་རྣམས་འོ་མ་དང་ཆུ་གཙང་མས་སྦྱངས་ལ། ཨོཾ་ཨཱཿཧཱུྃ་གིས་འདོད་དགུ་འབྱུང་བའི་རྒྱ་མཚོར་བྱིན་གྱིས་བརླབས་ལ། ནམ་མཁའ་མཛོད་ཀྱི་ཕྱག་རྒྱ་དང་། ཨོཾ་ནཱ་ག་རཱ་ཛ་ས་པ་རི་ཝཱ་ར་ན་མཿ སརྦ་ཏ་ཐཱ་ག་ཏེ་བྷྱོ། ཞེས་སོགས་ལན་དགུ་བརྗོད་ལ་དབུལ། སླར་ཡང་མཆོད་ཅིང་བསྟོད་ནས་ཀླུ་ཆེན་པོ་ཁྱེད་རྣམས་ཀྱིས། བཅོམ་ལྡན་འདས་ཀྱི་བཀའ་དང་། བདག་ལ་བརྩེ་བར་དགོངས་ནས་ཆར་ཆེན་པོ་དབབ་པར་མཛད་དུ་གསོལ། ཞེས་གསོལ་བ་བཏབ་བོ། །དེ་ནས་རང་གཤིན་རྗེའི་གཤེད་ཀྱི་ང་རྒྱལ་གྱིས་ཀླུ་རྣམས་ལ་བཀའ་བསྒོས་པས། དེ་རྣམས་ཀྱི་ཆར་འབེབས་པའི་ལས་བྱེད་པར་བསམས་ལ། ཨོཾ་ཧྲཱིཿཥྚིཿཝི་ཀྲྀ་ཏཱ་ན་ན་ཧཱུྃ་ཧཱུྃ་ཕཊ་ཕཊ། ཨོཾ་མ་ཧཱ་ནཱ་གཱ་ནཱཾ། ནཱ་གཱ་ནཱཾ་བརྵ་པ་ཡ་སྭཱ་ཧཱ། ཞེས་ཚིགས་གཞན་སྨྲ་བ་སྤངས་ཏེ་འབུམ་ཕྲག་གཅིག་བཟླས་སོ། །ཐུན་སོ་སོའི་མཐར་མཆོད་པ་དང་བསྟོད་པ་སྔར་བཞིན་བྱས་པས་ཆར་འབབ་པར་འགྱུར་རོ། །གསུམ་པ་རྗེས་ནི། ཀླུ་རྣམས་ལ་མཆོད་པ་དང་། གཏོར་མ་རྒྱ་ཆེན་པོ་ཕུལ། གཟུགས་བརྙན་རྣམས་དང་རྡུལ་ཚོན། མཆོད་རྫས་དམན་པ་རྣམས་རོལ་མོ་དང་བཅས་པས་རྒྱ་མཚོར་འབབ་པའི་ཆུ་ཀླུང་དུ་དོར། རང་གི་གནས་གསུམ་བསྲུངས་ལ་བཀྲ་ཤིས་ཀྱི་ཚིག་བརྗོད་ཅིང་ལས་ཀྱི་རྗེས་བསྡུའོ། །གསུམ་པ་སྤོགས་ཆོག་ནི། ཆོ་ག་དེ་ལྟ་བུས་མ་གྲུབ་ན། སླར་སྤོགས་པའི་མན་ངག་དྲུག་བྱ་སྟེ། དེའང་སྔར་བཞིན་གཏོར་མ་ཕུལ་བ་ཡན་ཆད་ཚར་བ་དང་། དཀྱིལ་འཁོར་གྱི་ནུབ་ཕྱོགས་སུ་ཞི་བའི་ཐབ་ཁུང་བྱས་ལ། དེར་དཀྱིལ་འཁོར་སྔར་བཞིན་བྲིས། མཆོད་རྫས་དང་། ཡམ་ཤིང་དང་། མར་དང་། བུ་རམ་འོ་མ་རྣམས་འདུ་བྱས། ཐབ་ཁུང་དུ་ཀླུ་རྣམས་བསྐྱེད་པ་ནས་བསྟོད་པའི་བར་སྔར་བཞིན་བྱས་ལ། ཀླུ་རྣམས་ཀྱི་ལྕེ་དང་གཟར་བུའི་ཁ་ལ་ཡི་གེ་ནཾ་བསམས་ནས། བུ་རམ་དང་། འོ་མ་དང་། མར་གྱི་སྲེག་བླུགས་གསུམ་ཕུལ་ལ། ཨོཾ་ནཾ་སྭཱ་ཧཱ། ཞེས་པས་སྦྱིན་སྲེག་བརྒྱ་རྩ་བརྒྱད་དུ་བསྲེག་གོ །དེ་ནས་ལྷ་རྣམས་རང་གནས་སུ་གཤེགས་སུ་གསོལ། སྦྱིན་སྲེག་གི་རྗེས་བསྡུ། དེ་ལྟར་བྱས་པས་འབབ་པར་འགྱུར་རོ། །དེས་མ་བབས་ན་སྔར་ལྟར་གྱི་དཀྱིལ་འཁོར་ལས་མེ་དང་རླུང་གོ་བརྗེས་པ་བྲིས་ལ། བདག་བསྐྱེད་བཟླས་པ་དང་བཅས་པ་སྔར་བཞིན་བྱས་རང་དཀྱིལ་འཁོར་གྱི་དབུས་སུ་ཕྱིན་པར་བསྒོམས་ལ། ཀླུ་ཐམས་ཅད་ཀྱི་མཇུག་མ་མནན་པའི་སྟེང་དུ། རང་ཉིད་དགྲ་ནག་གམ་རྡོ་རྗེ་འཇིགས་བྱེད་གཡོན་བརྐྱང་གི་སྟབས་ཀྱིས་བཞུགས་པ། ལུས་ལ་བསྐལ་པའི་མེ་འབར་བས་ཀླུ་ཐམས་ཅད་འཇིགས་པར་བྱེད་པར་བསྒོམས་ལ། ཨོཾ་ནཾ་ཧྲཱིཿནཾ། ཥྚྀ་ནཾ། བི་ནཾ། ཀྲྀ་ནཾ། ཏཱ་ནཾ། ན་ནཾ། ན་ནཾ། ཧཱུྃ་ནཾ། ཧཱུྃ་ནཾ། ཕཊ་ནཾ། ཕཊ་ཅེས་དྲག་ཏུ་བཟླས། དེའི་ཚེ་འོག་གི་རླུང་གཡོས་པས་མེ་སྦར། དེས་པདྨ་རྙིངས་ཤིང་གདུང་བར་བྱས། སྟེང་ནས་སྔར་བཞིན་ཁྲོ་བོའི་མེས་གདུང་པས་ཀླུ་རྣམས་སྐྲག་པས་ཆུ་སྐྱུག་པར་བསམས་ན་ཆར་འབེབས་སོ། །ཡང་དེས་མ་བབས་ན། དུར་ཁྲོད་ཀྱི་རས་སམ། མཚོན་གྱིས་ཕོག་པའི་གོས་ལ་དུག་དང་། ཚྭ་དང་། སྐེ་ཚེ་དང་། ཚ་བའི་མར་ནག་གིས་ཕྱི་མཚོན་ཆ་འཁོར་ལོ་རྩིབས་བརྒྱད་པ། ནང་པདྨ་འདབ་བརྒྱད་བྲིས་པའི་ལྟེ་བ་དང་འདབ་མ་རྣམས་ལ། བཾ་ཧཱུྃ། ནཾ་བཾ་ཧཱུྃ། ཞེས་པ་རེ་རེ་བྲི། དེ་ནས་ཀླུ་གནས་པའི་མཚོ་འགྲམ་ནས་འཇིམ་པ་བླངས་ལ། གྲོག་མཁར་གྱི་ས་དང་། ཤིང་གཅིག་པའི་རྩ་བའི་ས་དང་ལྷན་ཅིག་ཀླུའི་གཟུགས་བྱས་ལ། དེའི་སྙིང་གར་སྔར་གྱི་འཁྲུལ་འཁོར་དེ་བཅུག རྫའི་འབྲུབ་ཁུང་གི་ནང་དུ་བཞག་ནས་སྔར་བཞིན་བཀུག་ལ་བསྟིམ། དེ་རང་གི་རྐང་འོག་ཏུ་བཞག་ལ། རང་གཤིན་རྗེ་གཤེད་ཀྱི་སྐུ་ལས་མེ་འབར་བས་ཀླུའི་གཟུགས་གདུངས་པས། དེས་མ་བཟོད་ནས་ཀླུ་ཐམས་ཅད་ཀྱིས་ཆར་ཕབ་པར་བསམས་ལ་སྔར་བཞིན་དུ་སྔགས་དྲག་ཏུ་བཟླས་ན་ཆར་འབབ་བོ། །ཡང་དེས་མ་བབས་ན། གཟུགས་དེ་ལ་ཚ་བ་གསུམ་དང་། སྐེ་ཚེས་བྱུགས་ལ། ཐབ་ཁུང་ཁྲུ་གསུམ་པར་དུར་ཁྲོད་ཀྱི་ཤིང་ལ་མེ་སྦར་བ་ལ། ཅུང་ཟད་གདུང་བའམ། ཡུངས་ཀར་བརྡེག་ཅིང་སྔགས་བརྒྱ་རྩ་བརྒྱད་བཟླས་ན་འབབ་བོ། །ཡང་དེས་མ་བབས་ན། སྐེ་ཚེ་དང་ལན་ཚྭ་དང་། དུག་དང་། དྷ་དུ་ར་རྣམས་ཀྱིས་བྱུགས་པའི་སེང་ལྡིང་གི་ཕུར་བུ་སོར་དགུ་པ་སྔར་གྱི་གཟུགས་བརྙན་དེའི་སྙིང་གར་གདབ་ཅིང་། རང་གཡོན་བརྐྱང་གིས་ཁ་ལྷོའམ། ནུབ་ཏུ་ཕྱོགས་པའི་རྐང་འོག་ཏུ་མགོ་མནན་ལ། མཚོན་རྣོན་པོས་མཇུག་མ་ནས་དུམ་བུར་གཏུབས་ཤིང་སྔགས་དྲག་ཏུ་བཟླས། དེ་ནས་མེ་ཐབ་གྲུ་གསུམ་དུ་རོ་བསྲེགས་པའི་ཤིང་ལ་མེ་སྦར་ཏེ། དེའི་དབུས་སུ་དགྲ་ནག་གམ། རྡོ་རྗེ་འཇིགས་བྱེད་ཁྲོས་པའི་རྣམ་པ་ཅན་ཞལ་གདངས་ཤིང་ལྗགས་བརྐྱང་བར་བསྒོམ་པའི་ཞལ་དུ་བརྒྱ་རྩ་བརྒྱད་ཀྱི་བར་དུ་ཕུལ་ལ། སྔགས་དྲག་ཏུ་བཟླས་ན་ཆར་འབབ་བོ། །དེས་མ་བབས་ན། འཇིག་རྟེན་ལས་འདས་པའི་ལྷ་ལ་གནད་དུ་བསྣུན་ཏེ། བདག་ཉིད་དགྲ་ནག་ལྟར་ན། རྒྱུ་རྡོ་རྗེ་འཆང་དང་། འཇིགས་བྱེད་ལྟར་ན་འཇམ་དབྱངས་སུ་བསྒོམས་ལ། སྔར་བཤད་པ་ལྟར། གྲོག་མཁར་གྱི་ས་ལ་སོགས་པ་ལ། དགྲ་ནག་གམ། རྡོ་རྗེ་འཇིགས་བྱེད་ཀྱི་སྐུ་གཟུགས་བྱས་ལ། དེའི་སྙིང་ཁར་སྔར་གྱི་འཁོར་ལོ་བཅུག་པ་རྐང་པས་མནན་ཏེ། ལག་ཏུ་རྡོ་རྗེ་བཟུང་བས་ཞབས་གཡོན་པའི་མཐེའུ་ཆུང་ནས་རིམ་པ་བཞིན་བཅད་ཅིང་ཕྱོགས་ཐམས་ཅད་དུ་འཕངས་ལ། ཧྲཱིཿཥྚིཿཁྲི་ཕྲག་གཅིག་བཟླས་ན་ངེས་པར་ཆར་འབབ་པར་འགྱུར་རོ། །བཞི་པ་སླར་བཅད་པའི་མན་ངག་ནི། ཧ་ཅང་ཆར་ཆེས་བར་གྱུར་ན། ཞི་བའི་ཐབ་ཁུང་དུ་དགྲ་ནག་ལྟར་ན། གཏི་མུག་གཤིན་རྗེའི་གཤེད་དང་། འཇིགས་བྱེད་ལ་རྡོ་རྗེ་འཇིགས་བྱེད་དཀར་པོ་བསྐྱེད་ལ། མར་དང་འོ་མ་དང་། སྦྲང་རྩིའི་སྲེག་བླུགས་ཁྲི་ཕྲག་གཅིག་ཕུལ་ན་ཆོད་པར་འགྱུར་རོ། །དེས་གལ་ཏེ་མ་ཆོད་ན། དྲག་པོའི་ཐབ་ཁུང་དུ་རས་བལ་གྱི་ས་བོན་བསྲེག་ཅིང་དྲག་པོའི་སྦྱིན་སྲེག་བྱས་པས་ངེས་པར་ཆོད་པར་འགྱུར་རོ། །འདིར་རྡོ་རྗེ་འཇིགས་བྱེད་ཀྱི་སྒོ་ནས་ཆར་འབེབས་ན། སྔགས་ཐམས་ཅད་ཧྲཱིཿཥྚྲཱྀཿའི་ཡི་གེ་བཅུ་པ་འབའ་ཞིག་ཏུ་བྱ་ཞིང་། སྤོགས་ཆོག་གི་སྔགས་ཀྱང་ཧཱུྃ་ནཾ། ཕཊ་ནཾ་ཅེས་པས་ཆོག་གོ །དཔལ་དགྲ་ནག་གི་རྒྱུད་ལས་གསུངས་པའི་ཆར་འབེབས་ཀྱི་ཆོ་ག་འདི་ནི། སློབ་དཔོན་དཔལ་འཛིན་གྱི་འགྲེལ་པ་དང་ཞང་ལུགས་ཀྱི་བླ་མ་བརྒྱུད་པའི་མན་ངག་ལ་བརྟེན་ནས་ཤཱཀྱའི་དགེ་སློང་ཀུན་དགའ་བཟང་པོས་གསལ་བར་བྲིས་པའོ།། །།འདིར་སྦྱར་དགེ་བ་གང་ཐོབ་དེས། །གཤིན་རྗེའི་གཤེད་ཀྱི་རྣལ་འབྱ